María Sánchez

María Sánchez Rodríguez (Kordoba, 1989ko apirilaren 16a) landa-albaitaria, poeta, narratzailea eta feminista da.

Biografia 
María Sánchez Kordoban jaio zen 1989an. Familia osoa du Sevillako Sierra Nortekoa. Albaitarien alaba eta biloba da, eta familiako lehen emakumea da tradizioz gizonezkoena izan den lanbide bat, landa albaitaritza, hartu duena. Albaitaritzan lizentziatu zen Kordobako Unibertsitatean, 2014an. Unibertsitatean ikasten ari zen bitartean, ikasketak literatura eta poesia liburuekin uztartu zituen.

Ibilbide profesionala 
Florida Arrazako Ahuntz-hazleen Elkarte Nazionaleko (ACRIFLOR) kide da (Florida deitzen zaio, udaberrian lore-zelai bat gogorarazten duen larruazaleko pikeatze gorriagatik). Albaitaritza-zerbitzuak eskaintzen ditu Espainiako eta Portugalgo 90 ahuntz-ustiategitan. Azoka eta gazta-dastatzetara joaten da, eta abeltzaintza estentsiboari eta landa eremuei buruzko ekitaldi eta biltzarretan parte hartzen du.

Ibilbide literarioa 
Emakumeek landa eremuan duten papera aldarrikatzen du, esaterako, bere amonarena eta amarena, beti subalternotzat jo diren lanak egin baitituzte, gizonezkoen botere peko eremu horretan. Kosta egin zitzaion bere inguruko emakumezkoengan bere burua ikustea: ''Txikia nintzela, gizona izan nahi nuen. Horiek ziren nire erreferentzia". Idazle gisa ere gertatzen zitzaion: "Ez dago landa eremuko emakumezko narratzailerik, eskola uzten baitzuten, landan laguntzeko; aldiz, haien nebek ikasten jarraitzen zuten." Bere lanaren eta narratibaren bidez, landa ingurunea eta emakumeek eremu horretan duten garrantzia aldarrikatzen ditu.  

Aldian-aldian, hedabide digitaletan kolaboratzen du, eta literaturaz, feminismoaz, abeltzaintza estentsiboaz, kulturaz eta landa eremuaz hitz egiten du.

Las entrañas del texto proiektua zuzentzen du, zeinaren bidez sorkuntza prozesuari buruz hausnarketa egitera gonbidatzen dituen irakurleak.

Halaber, Almáciga proiektua lantzen dihardu; Iberiar penintsulako hizkuntzetako landa inguruneko hitzen "haztegi" txiki bat da, eremu horretako hitzak biltzeko xedea duena, gal ez daitezen. Izen hori duen liburua argitaratu du 2020an, eta proiektu irekia izatea nahi duenez, webgunean lantzen jarraitzen du, kontzeptu gehiago biltzen.

Carne Cruda irratian kolaboratzen du, Notas de campo (Landa oharrak) atalean; marjinetatik egindako soinu-egunerokoa da, landa eremuan bizi diren eta hura zaintzen duen pertsonei eta animaliei buruzko istorioz betea.

Bere poemak aldizkari eta antologietan argitaratu dira. Esate baterako, Apuestas (La Bella Varsovia, 2014) antologian, beste zortzi poetaren testuekin batera. Hainbat hizkuntzatara itzuli dituzte haren poesiak, besteak beste, frantsesera, portugesera eta ingelesera. Cuaderno de campo (La Bella Varsovia, 2017) bere lehen liburuan, familiako istorioak baliatu zituen poema liburua osatzeko .

Tierra de Mujeres liburuan (Seix Barral, 2019) hainbat gai jorratzen ditu: landa ingurunean emakumeek egin duten eta egiten duten lana, "etorkizun iraunkorra" izateko beharra, abeltzaintza estentsiboa zaintzearen garrantzia eta hizkuntza erne zaintzearen garrantzia. Nostalgiarik eta aurreiritzirik gabe hitz egiten du, eta begirada kritikoz hitz egiten du instituzioen ekimen ezari buruz eta agroelikadurako ekoizpenerako tokiko bermeak ezkutatzen dituen sistemari buruz.

Lanak 

 Cuaderno de campo (La Bella Varsovia, 2017) - poesia.
 Tierra de Mujeres (Seix Barral, 2019) - narrazioa.
 Almáciga. Un vivero de palabras de nuestro medio rural (geoPlaneta, 2020).

Sariak 

 Estudios Rurales fundazioaren 2019ko "Landa harrotasuna" saria, poeta, saiakeragile, dibulgatzaile eta landa-albaitari gisa landa ingurunearen defentsa egiteagatik.

 2019ko Gazteriaren Sari Nazionala, Kulturaren kategorian, landa eremuan bizitza mantentzeko beharra ikusgai jartzeagatik, modu eredugarri eta berritzailean.

 2020ko Kordoba Berdintasunean saria, artearen eta kulturaren arloan.

Erreferentziak

Kanpo estekak 
 María Sánchezen web orrialde pertsonala.
 María Sánchezen lau poema euskaraz. Armiarma.eus-en, Uxue Alberdik euskarara ekarriak.
 María Sánchezen Txertaketa poema, euskaraz.Castillo Suárezen "Iparraldeko neska" blogean.
 María Sánchezen Gure eginkizuna poema, euskaraz. Castillo Suárezen "Iparraldeko neska" blogean.

Kordobarrak
Espainiako poetak
Albaiteroak
Espainiako feministak
Emakume poetak